REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/298-17

23. decembar 2017. godine

B e o g r a d

**Z A P I S N I K**

**30. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 22. DECEMBRA 2017. GODINE**

Sednica je počela u 11,00 časova.

Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Mihailo Jokić, Aleksandar Martinović, Žarko Mićin, Dušan Pavlović, Jovan Palalić, Balint Pastor, Sreto Perić i Miletić Mihajlović.

Osim članova Odbora, sednici su prisustvovali i Marijan Rističević, zamenik člana Đorđa Komlenskog i Marko Parezanović, zamenik člana Katarine Rakić.

Sednici nisu prisustvovali članovi Odbora: Biljana Pantić Pilja, Vjerica Radeta, Nataša Mićić i Dušan Petrović, niti njihovi zamenici.

Sednici su prisustvovali Ivan Jovičić, zamenik predsednika Visokog saveta sudstva i Aleksandar Pantić, član Saveta, kao i Vesna Janjić samostalni savetnik u Visokom savetu sudstva.

Predsednik Odbora je konstatovao da su ispunjeni uslovi za rad i odlučivanje i predložio, a članovi Odbora su **većinom glasova** usvojili sledeći

D n e v n i r e d :

1. Razmatranje Predloga odluke o izboru predsednika sudova, koji je podneo Visoki savet sudstva (broj 119-4191/17, od 21. decembra 2017. godine);
2. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-4190/17, od 21. decembra 2017. godine);
3. Razno.

Pre prelaska na rad po tačkama utvrđenog dnevnog reda predsednik je stavio na glasanje, a članovi Odbora su **bez primedbi, većinom glasova usvojili**: Zapisnik sa 26. sednice Odbora održane 20. novembra 2017. godine; Zapisnik sa 27. sednice Odbora održane 5. decembra 2017. godine, Zapisnik sa 28. sednice Odbora održane 11. decembra 2017. godine i 29. sednice održane 15. decembra 2017. godine.

**PRVA TAČKA** – Razmatranje Predloga odluke o izboru predsednika sudova, koji je podneo Visoki savet sudstva (broj 119-4191/17, od 21. decembra 2017. godine).

**Petar Petrović** je otvorio raspravu u vezi sa ovom tačkom dnevnog reda, pa kako se niko nije javio za reč, predložio je:

-da Odbor za pravosuđe, državnu upravu i lokalnu samoupravu odluči da predloži Narodnoj skupštini da prihvati Predlog odluke o izboru predsednika za Viši sud u Pirotu, Prvi osnovni sud u Beogradu, Osnovni sud u Sjenici, Prekršajni sud u Loznici, Prekršajni sud u Negotinu i Prekršajni apelacioni sud.

- da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **većinom glasova** usvojili navedeni predlog.

**DRUGA TAČKA -** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-4190/17, od 21. decembra 2017. godine).

**Petar Petrović** je upoznao prisutne sa sadržinom dopisa Alumnog kluba pravosudne akademije, u kome je navedeno da je Ustavni sud na sednici održanoj 21. decembra 2017. godine doneo rešenje kojim je pokrenuo postupak za utvrđivanje nezakonitosti Pravilnika o kriterijumima i merilima za ocenu stručnosti, osposobljenosti i dostojnosti kandidata za sudiju koji se prvi put bira, po inicijativi Alumnog kluba Pravosudne akademije i Udruženja za zaštitu ustavnosti i zakonitosti.

Rekao je da do početka sednice Odbora za pravosuđe, državnu upravu i lokalnu samoupravu na kojoj se razmatra Predlog odluke Visokog saveta sudstva o izboru sudija koji se prvi put biraju na sudijsku funkciju nije stigao relevantan zahtev za povlačenje ove tačke Dnevnog reda.

Predsednik odbor je otvorio raspravu u vezi sa ovom tačkom dnevnog reda u kojoj su učestvovali: Dušan Pavlović, Neđo Jovanović, Jovan Palalić, Mihailo Jokić, Aleksandar Pantić i Ivan Jovičić.

**Dušan Pavlović** je ukazao na istraživanja koja su vršena, a koja su potvrdila postojanje političkih pritisaka na nosioce pravosudnih funkcija, te je s tim u vezi naglasio da se i konkretan izbor kandidata za sudije koje se prvi put biraju na sudijsku funkciju obavlja u atmosferi konkretnih pritisaka i izjava različitih društvenih i političkih aktera.

Rekao je da primedme na način izbora sudija koje se prvi put biraju na sudijsku funkciju dolaze i od Evropske komisije, da su navedene u internom dokumentu ove komisije i da ukazuju na postojanje pritisaka, kao i na manjkavosti u samoj proceduri izbora.

Istakao je netransparentnost postupka za izbor sudija koji se prvi put biraju na sudijsku funkciju, koja se posebno ogleda u nepostojanju informacija o razlozima zašto neki kandidati koji su prema samom pravilniku koji je doneo Visoki savet sudstva bolje rangirani, nisu predloženi za izbor, a jesu predloženi slabije rangirani kandidati.

Izrazio je sumnju u kvalitet postupka izbora kandidata za sudije koje se prvi put biraju na sudijsku funkciju, s obzirom da je Ustavni sud izrekao privremenu meru koja se odnosi na Pravilnik o kriterijumima i merilima za ocenu stručnosti, osposobljenosti i dostojnosti kandidata za sudiju koji se prvi put bira.

Ukazao je na neadekvatnost načina na koji se vrši testiranje osposobljenosti kandidata za obavljanje sudijske funkcije, te je izneo mišljenje o tome kakav treba da bude postupak provere osposobljenosti kandidata za izbor sudija koji se prvi put biraju na sudijsku funkciju.

Postavio je pitanje predstavnicima Visokog saveta sudstva u vezi sa njihovim saznanjim o pokretanju postupka pred Ustavnim sudom za utvrđivanje nezakonitosti Pravilnika o kriterijumima i merilima za ocenu stručnosti, osposobljenosti i dostojnosti kandidata za sudiju koji se prvi put bira, kao i šta će se učiniti ukoliko Ustavni sud utvrdi postojanje nezakonotisti navedenog pravilnika.

**Neđo Jovanović** je istakao da kritike koje se iznose na sednicama Odbora, a odnose se na rad Visokog saveta sudstva smatra neutemeljenim.

Naglasio je da ukoliko i jeste doneta odluka Ustavnog suda u vezi sa pokretanjem postupka za utvrđivanje nezakonitosti Pravilnika na osnovu koga Visoki savet sudstva sprovodi postupak za ocenu osposobljenosti kandidata koje predlaže Narodnoj skupštini za izbor sudija koji se prvi put biraju na sudijsku funkciju, ona ne može biti obavezujuća za Odbor za pravosuđe, državnu upravu i lokalnu samoupravu dok ne bude objavljena u Službenom glasniku RS, s obzirom da za sada niko ne zna kakvo je obrazloženje privremene mere, te ona ne može da proizvodi pravno dejstvo.

Izneo je stav da Odbor ne sme da bude opterećen medijskim spekulacijama.

Naglasio je da interni akt Evropske komisije ili njena preporuka, nemaju obavezujuće dejstvo za Narodnu skupštinu i njena radna tela.

Rekao je da kandidati za sudije koje se prvi put biraju na sudijsku funkciju prolaze kroz više faza veoma restriktivnog postupka ocenjivanja njihove osposobljenosti i dostojnosti za obavljanje ove funkcije, te je detaljno objasnio postupak za koji smatra da je veoma transparentan.

**Jovan Palalić** je pojasnio ulogu Narodne skupštine u postupku izbora nosilaca pravosudnih funkcija, koja se sastoji u tome da se prihvati ili ne prihvati predlog koji je dao Visoki savet sudstva, a ne da vrši izbor između više kandidata.

Naglasio je da je Narodna skupština u prethodnom periodu veoma retko osporavala predlog Visokog saveta sudstva za izbor sudija koji se prvi put biraju na sudijsku funkciju, što ukazuje na visok nivo uvažavanja samostalnosti i profesionalnosti Visokog saveta sudstva od strane Narodne skupštine u postupku izbora nosilaca pravosudnih funkcija.

**Petar Petrović** je izrazio začuđenost u vezi sa načinom rada Ustavnog suda koji donosi odluke o privremenim merama i pokreće postupak za utvrđivanje nezakonitosti pravilnika i Visokog saveta sudstva i Državnog veća tužilaca tek kada oni upute predlog Narodnoj skupštini za izbor nosilaca pravosudnih funkcija, a ne dok postupak izbora kandidata traje.

Izneo je uveravanja, kao član Visokog saveta sudstva, da je komisija koja je vršila ocenu i sprovodila postupak izbra kandidata za sudije koje se prvi put biraju na sudijsku funkciju, taj posao obavila stručno, posvećeno i u skladu sa najvišim moralnim principima.

**Mihailo Jokić** je izneo uverenje da nekakav politički uticaj mora da postoji, čak i kada je reč o izboru kandidata za obavljanje pravosudnih funkcija, ali da je važno da pokušaji političkog uticaja ne dovode u pitanje kvalitet rada Visokog saveta sudstva.

Naglasio je da se ne može postići potpuna objektivnost u bilo kom postupku ocenjivanja, ali da je važno da postoji izražena namera da se predlože i izaberu najbolji kandidati.

**Aleksandar Pantić** je izneo uveravanja da Visoki savet sustva potpuno samostalno, nezavisno, stručno i odgovorno vrši postupak ocene i predlaganja kandidata za sudije koje se prvi put biraju na sudijsku funkciju.

Pojasnio je proceduru za izbor kandidata za sudije, koju Visoki savet sudstva sprovodi na osnovu Pravilnika o kriterijumima i merilima za ocenu stručnosti, osposobljenosti i dostojnosti kandidata za sudiju koji se prvi put bira, a koja je veoma precizna detaljna i transparentna.

**Ivan Jovičić** je istakao da je rad Visokog saveta sudstva veoma transparentan i da se sprovodi u skladu sa zakonom.

Naglasio je da je Visoki savet sudstva prema odredbama Ustava, najviši organ sudske vlasti koji se stara o nezavisnom i stručnom radu sudskih organa i sudija i čiji je ključni zadatak predlaganje i izbor kandidata odnosno, sudija koje karijerno napreduju.

Ukazao je na obavezu očuvanja nezavisnosti sudstva kao samostalne grane vlasti i pojasnio način rada Visokog saveta sudstva prilikom sprovođenja postupka za predlaganje kandidata za sudiju koji se prvi put bira.

Predsednik Odbora je zaključio raspravu u vezi sa ovom tačkom dnevnog reda i stavio na glasanje predlog da Odbor za pravosuđe, državnu upravu i lokalnu samoupravu:

-konstatuje da je Predlog odluke o izboru sudija koji se prvi put biraju na sudijsku funkciju Visoki savet sudstva podneo kao ovlašćeni predlagač, u skladu sa članom 147. Ustava Republike Srbije i člana 51. stav 1. Zakona o sudijama;

-da predloži Narodnoj skupštini da prihvati Predlog odluke za izbor sudija koje se prvi put biraju na sudijsku funkciju za Upravni sud;

-da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **većinom glasova** usvojili navedeni predlog.

**TREĆA TAČKA -** Razno.

**Aleksandar Martinović** je u okviru ove tačke dnevnog reda zamolio predstavnike Visokog saveta sudstva za informacije u vezi sa raspisivanjem konkursa za izbor sudija za Viši sud u Sremskoj Mitrovici.

Ivan Jovičić i Aleksandar Pantić su pružili tražene informacije.

**Marijan Rističević** je informisao predstavnike Visokog saveta sudstva o izvesnim nepravilnostima koje se, po njegovom mišljenju, ponavljaju u sudskom postupku koji se protiv njega vodi u Prvom osnovnom sudu u Beogradu, a sudeći sudija je izabran 2009. godine.

Sednica je završena u 12,00 časova.

SEKRETAR PREDSEDNIK

Sanja Pecelj Petar Petrović